### Beslutninger:

Forslaget blev på byrådsmødet den 25. maj 2022 henvist til Magistraten med henblik på at indgå i budgetdrøftelserne for 2023.

###

Budgetforslag fra DF

Når vi går til valg og deltager i demokratiet, så går der samtidig et kæmpe frivilligt apparat i gang. På en valgdag i Århus hjælper tusindvis af frivillige med afvikling af valgdagen på kommunens 49 valgsteder. Der skal modtages valgkort. Der skal sættes krydser i valgbogen. Vælgerne skal hjælpes ind og ud af valgboksen, og stemmerne skal tælles op. Der er nok opgaver på demokratiets festdag, og langt størstedelen af opgaverne udføres af frivillige vælgere.

I forbindelse med folkeafstemningen d. 1. juni 2022 står Århus Kommune imidlertid over for samme udfordring som ved kommunal- og regionsrådsvalget i november 2021: Der mangler frivillige til at hjælpe på valgdagen.

Langt de fleste af dem, som melder sig som frivillige, gør det naturligvis for at bakke op om demokratiet. Men det kræver, at man afsætter en hel dag samt dele af natten. Hertil kommer, at valgdage i [adresse] ofte ligger på hverdage, hvilket betyder, at mange må tage fri fra arbejde, hvis de vil hjælpe med valget.

Til folkeafstemningen modtager man som frivillig i Århus en diæt på 880 skattepligtige kroner. Sammenlignet med en del andre kommuner er det et lavt beløb. I Odense såvel som Københavns Kommune får man eksempelvis 1.320 kr i diæt som frivillig. Yderligere får man i København 100 kr. ekstra i timen, når optællingen fortsætter efter midnat.

Dansk Folkeparti foreslår derfor, at diætsatsen for frivillige ved valg i Århus hæves, så niveauet svarer til det, som andre kommuner tilbyder.

Hvis der ikke findes nok frivillige, så vil opgaverne i stedet blive udført af kommunens egne ansatte, som på valgdagen derfor ikke kan udføre deres normale arbejdsopgaver. Kommunens ansatte skal også typisk have yderligere kompensation for at udføre dele af opgaverne. En del af finansieringen til at hæve diætsatsen bør derfor kunne finansieres inden for de eksisterende rammer til afholdelse af valg i Århus Kommune. Herudover anbefales det, at der ses på mulige effektiviseringsmuligheder i forbindelse med valghandlingen som finansieringskilde.

Århus den 16. maj 2022.Dansk Folkepartis ByrådsgruppeJakob Søgaard Clausen, Politisk leder